**Obecné zastupiteľstvo v Heľpe**

v zmysle ustanovenia § 6 ods. 2 a § 11 ods. 4 písm. g) zákona Slovenskej národnej rady č. 369/1990 Zb. o obecnom zriadení v znení neskorších predpisov, s poukazom na ustanovenia § 28 ods. 5, § 49 ods. 4, § 114 ods. 6, § 116 ods. 6 a § 140 ods. 9 a 10 zákona č. 245/2008 Z. z. o výchove a vzdelávaní (školský zákon), berúc do úvahy ustanovenie § 4 zákona č. 544/2010 Z.z. o dotáciách v pôsobnosti Ministerstva práce, sociálnych vecí a rodiny Slovenskej republiky sa dňa uznieslo na tomto všeobecne záväznom nariadení (ďalej len „VZN“)

**Článok 1**

**Úvodné ustanovenia**

Predmetom všeobecne záväzného nariadenia je určenie výšky príspevkov a spôsob ich uhrádzania, ktoré uhrádza zákonný zástupca dieťaťa alebo žiaka alebo dospelá osoba na čiastočnú úhradu nákladov škôl a školských zariadení v zriaďovateľskej pôsobnosti Obce Heľpa, ako aj určenia podmienok zníženia alebo odpustenia jednotlivých príspevkov.

Obec Heľpa určuje výšku týchto príspevkov:

a) príspevok na čiastočnú úhradu výdavkov za pobyt dieťaťa v materskej škole,

b) príspevok na čiastočnú úhradu nákladov spojených so štúdiom v základ. umeleckej škole,

c) príspevok na čiastočnú úhradu nákladov spojených s činnosťou školského klubu detí,

d) príspevok na čiastočnú úhradu nákladov v školskej jedálni a výdajnej školskej jedálni.

**Článok 2**

**Materská škola**

1. Príspevok na čiastočnú úhradu výdavkov za pobyt dieťaťa v materskej škole je určený na zabezpečenie bežných výdavkov materskej školy.

2. Výška mesačného príspevku na úhradu za pobyt je **6 €** na jedno dieťa.

3. Príspevok podľa odseku 1 sa uhrádza vopred do 10. dňa príslušného kalendárneho mesiaca.

4. Príspevok v materskej škole sa neuhrádza za dieťa:

a) ktoré má jeden rok pred splnením povinnej školskej dochádzky

b) ak zákonný zástupca dieťaťa predloží riaditeľovi materskej školy doklad o tom, že je

poberateľom dávky v hmotnej núdzi a príspevkov k dávke v hmotnej núdzi

c) ktoré je umiestnené v zariadení na základe rozhodnutia súdu.

5. Príspevok v materskej škole na základe rozhodnutia zriaďovateľa sa neuhrádza za dieťa:

a) ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom

b) ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená zriaďovateľom alebo inými závažnými dôvodmi, v týchto prípadoch uhrádza zákonný zástupca pomernú časť určeného príspevku

**Článok 3**

**Základná umelecká škola**

1. Na čiastočnú úhradu nákladov spojených so štúdiom sa v základnej umeleckej škole prispieva mesačne pre:

prípravné štúdium individuálne  **6 € (polročne 30 €)**

prípravné štúdium skupinové **5 € (polročne 25 €)**

základné štúdium individuálne **6 € (polročne 30 €)**

základné štúdium skupinové **5 € (polročne 25 €)**

štúdium pre dospelých:

- individuálne bez vlastného príjmu **12 € (polročne 60 €)**

- individuálne s vlastným príjmom **14 € (polročne 70 €)**

- skupinové bez vlastného príjmu **7 € (polročne 35 €)**

- skupinové s vlastným príjmom **12 € (polročne 50 €)**

Príspevok na štúdium pre žiaka,

ktorý navštevuje druhý individuálny odbor **12 € (polročne 60 €)**

2. Príspevok podľa odseku 1 sa uhrádza mesačne, s možnosťou splátky polročne v termíne:

- 1. polrok šk roka do 31.10. b.r.

- 2. polrok šk. roka do 31.3. b.r.

3. Príspevok v základnej umeleckej škole sa neuhrádza za žiaka, ak zákonný zástupca neplnoletého žiaka alebo plnoletý žiak písomne o to požiada zriaďovateľa základnej umeleckej školy a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

**Článok 4**

**Školský klub detí**

1. Na čiastočnú úhradu nákladov spojených s činnosťou školského klubu detí prispieva zákonný zástupca žiaka mesačne sumou  **4 €.**

2. Príspevok podľa odseku 1 sa uhrádza vopred do 10. dňa príslušného kalendárneho mesiaca.

3. Riaditeľ školy, ktorej je školský klub detí súčasťou, môže rozhodnúť o znížení alebo odpustení príspevku, ak ho zákonný zástupca žiaka o to písomne požiada a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

**Článok 5**

**Školská jedáleň a výdajná školská jedáleň**

1. Príspevok na stravovanie je určený na úhradu nákladov na nákup potravín na jedno jedlo podľa vekových kategórií stravníkov v nadväznosti na odporúčané výživové dávky a platné finančné pásma zverejnené Ministerstvom školstva, vedy, výskumu a športu Slovenskej republiky určujúce rozpätie nákladov na nákup potravín na jedno jedlo podľa vekových kategórií stravníkov

2. Príspevok na režijné náklady je určený na bežné výdavky školskej jedálne a výdajnej školskej jedálne.

3. Výška príspevku na úhradu nákladov na nákup potravín na jedno jedlo pre bežné stravovanie, je stanovená v súlade s 2. finančným pásmom a výška príspevku na režijné náklady na jedno hlavné jedlo je určená v prílohe č. 1.

4. Zriaďovateľ môže rozhodnúť o znížení alebo odpustení príspevku na úhradu režijných nákladov, ak zákonný zástupca predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi okrem detí a žiakov, na ktoré sa poskytuje dotácia podľa § 4 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov

5. Príspevok zákonného zástupcu dieťaťa materskej školy na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom dieťaťa podľa osobitného právneho predpisu, ktoré je vo veku od 2 – 5 rokov a žije v domácnosti, ktorej sa poskytuje pomoc v hmotnej núdzi, alebo ktorej príjem je najviac vo výške životného minima za každý deň, v ktorom sa dieťa zúčastnilo výchovno-vzdelávacej činnosti v materskej škole a odobralo stravu.

6. Príspevok zákonného zástupcu dieťaťa materskej školy na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom dieťaťa podľa osobitného právneho predpisu, ktoré navštevuje posledný ročník materskej školy za každý deň, v ktorom sa dieťa zúčastnilo výchovno-vzdelávacej činnosti v materskej škole a odobralo stravu.

7. Príspevok zákonného zástupcu žiaka základnej školy na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom žiaka podľa osobitného právneho predpisu, ktorý sa zúčastnil vyučovania v základnej škole a odobral stravu.

8. Zákonný zástupca dieťaťa alebo žiaka je povinný uhradiť rozdiel medzi poskytnutou dotáciou na podporu výchovy k stravovacím návykom dieťaťa podľa osobitného právneho predpisu výškou režijných nákladov.

9. V prípade, že zákonný zástupca neodhlásil zo stravy dieťa alebo žiaka, na ktorých sa vzťahujú ustanovenia osobitného právneho predpisu v stanovenom termíne, je povinný uhradiť plnú výšku príspevku na úhradu nákladov na nákup potravín a príspevku na režijné náklady.

10. Ak dieťa materskej školy alebo žiak základnej školy, u ktorého podľa posúdenia ošetrujúceho lekára zdravotný stav vyžaduje osobitné stravovanie a neodoberie stravu z dôvodu, že zriaďovateľ nezabezpečil diétne jedlo, poskytnutú dotáciu na podporu výchovy k stravovacím návykom dieťaťa podľa osobitného právneho predpisu vyplatí zriaďovateľ prostredníctvom školy zákonnému zástupcovi dieťaťa alebo žiaka.

11. Príspevok na režijné náklady sa uhrádza vopred do 25. dňa predchádzajúceho kalendárneho mesiaca.

**Článok 6**

**Osobitné ustanovenia**

1. Od 1. dňa nasledujúceho mesiaca po prerušení vyučovania v školách a školských zariadeniach v dôsledku trvania mimoriadnej situácie, núdzového stavu alebo výnimočného stavu zákonný zástupca nie je povinný platiť príspevok:

a) na čiastočnú úhradu nákladov spojených so štúdiom v základnej umeleckej škole podľa § 3 tohto VZN,

b) na čiastočnú úhradu nákladov v ŠKD podľa § 4 tohto VZN,

c) na úhradu časti režijných nákladov školskej jedálni podľa § 5 tohto VZN, a to po dobu trvania mimoriadnej situácie, núdzového stavu alebo výnimočného stavu.

2. Ak počas prerušenia vyučovania v školách a školských zariadeniach v dôsledku trvania mimoriadnej situácie, núdzového stavu alebo výnimočného stavu prebieha vzdelávanie v základnej umeleckej škole náhradným spôsobom (napríklad prostredníctvom aplikácií umožňujúcich on-line komunikáciu, mailovou komunikáciou a podobne), príspevok na čiastočnú úhradu nákladov spojených so štúdiom v základnej umeleckej škole sa uhrádza v plnej výške aj počas prerušenia vyučovania v školách a školských zariadeniach. O zabezpečení náhradného spôsobu vzdelávania v jednotlivých odboroch v základnej umeleckej škole rozhodne riaditeľ základnej umeleckej školy. O tomto rozhodnutí riaditeľ základnej umeleckej školy bezodkladne informuje zákonných zástupcov žiakov základnej umeleckej školy a zriaďovateľa.

3. V prípade, že príspevok/príspevky už boli zákonnými zástupcami detí/žiakov uhradené, budú na konci školského roka zúčtované tak, že zákonným zástupcom detí/žiakov budú vrátené ako preplatky na ich účet.

**Článok 7**

**Záverečné ustanovenia**

1. Týmto všeobecne záväzným nariadením sa ruší: VZN č. 2/2019
2. Vyvesené na úradnej tabuli obce dňa: 4.8.2020
3. VZN bolo schválené Obecným zastupiteľstvom dňa: 20.8.2020 uznesením č.: 458/2020
4. VZN nadobúda účinnosť dňom: 1. septembra 2020.

Peter Hyriak, starosta Obce Heľpa v.r.

**Príloha č. 1**

**Finančné pásmo č. 2 – platné od 01.09.2019**

**/pre školy v zriaďovateľskej pôsobnosti Obce Heľpe/**

|  |  |  |  |  |  |  |
| --- | --- | --- | --- | --- | --- | --- |
| **stravovanie** | **Desiata** | **Obed** | **Olovrant** | **Doplatok na potraviny a režijné náklady** | **Dotácia na podporu výchovy k stravovacím návykom dieťaťa, žiaka** | **Úhrada zákonného zástupcu** |
| MŠ /stravník 2-5 rokov/ | 0,36 | 0,85 | 0,24 | 0,05  réžia | 0 | **1,50** |
| MŠ /predškolská dochádzka, hmotná núdza/ | 0,36 | 0,85 | 0,24 | 0,25 potraviny    0,15  réžia | 1,20 | **0,40** |
| ZŠ /stravník 6-11 rokov |  | 1,15 |  | 0,60  réžia | 1,20 | **0,60** |
| ZŠ /stravník 11-15 rokov |  | 1,23 |  | 0,03 potraviny  0,67  réžia | 1,20 | **0,70** |
| Dôchodcovia |  | 1,33 |  | 1,60  réžia | 0 | **2,93** |
| Dospelí stravníci |  | 1,50 |  | 1,60  réžia | 0 | **3,10** |